כלי יקר במדבר פרק יג

פרשת שלח

(ב) שלח לך אנשים. לפי שאמרו ישראל נשלחה לפנינו אנשים ויחפרו לנו את הארץ (דברים א כב), לנו היינו להנאתינו ולטובתינו, ואמר הקדוש ברוך הוא למשה שלח לך ולא להם כי לך דוקא יהיה השליחות להנאה ולטובה אבל להם לא יהיה לטובתם כי על ידי שליחות זה נגזרה עליהם מיתה ולמשה גרם שיהיה חי עוד ארבעים שנה, כי כבר נגזר על משה שלא יראה את העשוי למלכי שבע אומות ועל ידי חטא המרגלים נשתהו ארבעים שנה:...

דבר אחר לך אנשים, לך נראה כי המה אנשים חשובים כי עיני בשר לך, לראות בנגלה לבד באשר הוא שם כי באותה שעה כשרים היו, אבל בעיני אינן אנשים כשרים כי אני רואה שתי ראיות בהווה ובעתיד כי עתידין להיות בעצה רעה:...

דבר אחר לכך פירט אנשים, לפי שאמרו חז"ל (ילקוט רמז תשעג) האנשים היו שונאים את הארץ ואמרו ניתנה ראש ונשובה מצרימה (במדבר יד ד) והנשים היו מחבבות הארץ ואמרו תנה לנו אחוזה (שם כז ד). ועל כן אמר הקדוש ברוך הוא לפי דעתי שאני רואה בעתיד היה יותר טוב לשלוח נשים המחבבות את הארץ כי לא יספרו בגנותה, אבל לך לדעתך שאתה סבור שכשרים המה ואתה סבור שהארץ חביבה עליהם תשלח אנשים, וזהו שלח לך לדעתך אנשים אבל לדעתי היה יותר טוב לשלוח נשים כאמור:

 [[(טז) ויקרא משה להושע בן נון יהושע. יה יושיעך מעצת מרגלים. יש להתבונן למה דוקא שם של יה, ולמה לא התפלל גם על כלב. ונראה לפי שאמר להם עלו זה בנגב, והמרגלים אמרו עמלק יושב בארץ הנגב פירש רש"י לפי שנכוו בו ישראל, וחשב בו שמסתמא בעצה זו לא יהיה יהושע כי אדרבה הוא החליש את עמלק ואת עמו לפי חרב, ולדורות מאותה מלחמה והלאה הוא גם כן בטוח במה שנאמר (שמות יז טז) כי יד על כס יה מלחמה לה' בעמלק מדור דור, ובאותה שבועה שהיתה בשם יה יהיה בטוח לנצח את עמלק, על כן הוסיף לו משה יה על שמו כדי שיהיה נזכר לשבועה שהיתה בשם יה ובסיבה זו לא יהיה בעצת מרגלים שהפחידו את ישראל בעמלק:]]

(כ) היש בה עץ אם אין. דרשו חז"ל (בבא בתרא טו א) אם יש שם אדם כשר שיגין עליהם כעץ זה העושה צל ומגין על כל המסתופף בצילו, ועל זה נאמר סר צילם מעליהם שכבר מת איוב, רמז לדבר צלם עולה למספר עץ. ויש אומרים עץ זה עוץ והוא איוב שהיה מארץ עוץ:

ועל דרך הנסתר אמר היש בה עץ אם אין, דומה למה שאמרו ישראל היש ה' בקרבנו אם אין. כי לא היו ישראל מסופקים במציאות ה' יתברך כי לא נאמר היש ה' אם אין אלא יודעים היו שיש ה' אבל היו מסופקים אם הוא בקרבם ומשגיח עליהם או אם מסרם תחת ממשלת המערכה, כך רצה משה לחקור אם הארץ ההיא יושבת בצל שדי וארץ אשר עיני ה' דורש אותה תמיד או אם היא תחת המערכה כשאר ארצות, ורמז במילת עץ לצל שדי. ושם של ארבע רמוז במלת עץ, כיצד, י"ה, י' פעמים ה' ה' פעמים י' הרי מאה, ו"ה, ו' פעמים ה' ה' פעמים ו' הרי ששים, סך הכל מאה וששים כמספר עץ וכמספר צלם. וזה שאמר סר צילם מעליהם ועזבם למקרים וה' אתנו שומרינו וצילנו, ומדקאמר מעליהם שמע מינה שצילו על הארץ ההיא זולת שמעליהם סר מרעת יושבי בה, אבל הארץ מצד עצמה ארץ אשר עיני ה' דורש אותה:

(כז) וגם זבת חלב ודבש הוא... והבט ימין וראה כי המה אמרו ערים גדולים ובצורות מאד, ובפרשת דברים (א כח) אמר משה שהמרגלים אמרו ערים גדולות ובצורות בשמים, ולא מצינו שאמרו בשמים. אלא שמשה הבין מדבריהם כפירה בהקב"ה כי אמרו חזק הוא ממנו, כביכול אפילו בעל הבית אינו יכול להוציא כליו משם (סוטה לה א), ואמרו שחוזק זה בא להם מכוכבי השמים וכסיליהם וזה שאמר ובצורות בשמים, שמזלם שבשמים חזק ממנו כביכול. ומתחילה לא אמרו כפירה זו בפרוש ואמרו סתם בצורות גדולות מאד וכאשר בא כלב והכחיש דבריהם אמרו הכפירה בפרוש כי חזק הוא ממנו, ומסוף דבריהם ניכר שראש דבריהם היה גם כן כפירה וכאילו אמרו ובצורות בשמים:

(ל) עלה נעלה וירשנו אותה כי יכול נוכל לה. כפל הלשונות יש לפרש בשני פנים. דרך אחד הוא, שעלה כלפי מעלה אמר כדרך שנאמר (בראשית מו ד) ואנכי אעלך גם עלה שפירשו חז"ל גם עלה קאי על השכינה (מכילתא בשלח פרשה ג) ואגבה יעלה גם הוא, כך פירושו כאן, עלה אי אתם מודים לי בעלה שהשכינה תעלה לבית מלונה כי הארץ ההיא מלון לשכינה מימות עולם כמו שאמרו חז"ל (חולין צא ב) צדיק זה בא לבית מלוני, וכשם שהשכינה תעלה כך אגבה נעלה גם אנו הדבקים בה'. כי יכול, אי אתם מודים לי ביכול שהקב"ה יכול להם וכשם שהוא יכול להם כך נוכל גם אנחנו להם ביכולת האל יתברך אשר עמנו. והמרגלים אמרו מעיקרא דדינא פירכא והנחה ראשונה בלתי צודקת ולא נוכל לעלות אנחנו כי חזק הוא ממנו כביכול כלפי מעלה אמרו כן וכן פירש רש"י:

 (לב) ארץ אוכלת יושביה היא...

ואמרו להם יהושע וכלב הארץ טובה מאד מאד הן מצד פריה הן מצד מזג האויר, ואין טובת הפירות תלוי בחום האויר כי אם בשמנונית הארץ הנותן מתיקות לפירות. וזה שאמרו ארץ אשר היא זבת חלב ודבש, כי הבהמה גידולי קרקע מקרי והדבש כינוי אל המתיקות הבא משמני הארץ, והאויר אינו מזיק כי אם לחוטאים, אך בה' אל תמרודו, ואז לא יזיק לכם אויר הארץ. ואתם אל תיראו את עם הארץ, שהיו קוברי מתים, כי לחמנו הם, ודאי בחטאם מתו שהרי נאמר (דברים ז טז) ואכלת את כל העמים. ואמרו חז"ל (בבא קמא לח א) מאי דכתיב (חבקוק ג ו) ראה ויתר גוים, ראה הקדוש ברוך הוא שאפילו שבע מצוות של בני נח לא קיימו ועמד והתיר ממונם לישראל, ואם ממונם התיר על שלא קיימו שבע מצוות אם כן גם גופם התיר על כל התועבות הגדולים שבהם ואם כן ודאי בחטאם מתו דאם לא כן למה התיר לנו לאוכלם כלחם, וראיה על חטאם שאפילו צדיק אחד שהיה ביניהם מת בחטאם כדי שלא יגין עליהם כצל זה שאמרו סר צילם מעליהם, אבל צל שלנו קיים והוא הקדוש ברוך הוא שנאמר (תהלים קכא ה) ה' שומרך ה' צלך:

וקרוב לשמוע כי לחמנו הלמ"ד בחולם כמו לוחמינו כי הם בעלי מלחמתינו ואולי היו מרגישין בכם ועושין עמכם מלחמה, על כן עשה ה' יתברך שהיו קוברים מתים כדי שלא יתנו לבם אליכם. ותולדות יצחק כתב כי לחמינו כמו המן הזה שאם יסור הצל ממנו וזרחה עליו השמש ונמס כך סר מעליהם צלו של הקדוש ברוך הוא ואז ימסו כדונג מפני האש כמו שנאמר (שמות טו טו) נמוגו כל יושבי כנען:

ועל דרך הרמז אמר סר צילם מעליהם שלא יאמרו אם מדרך הארץ ההיא שתקיא את יושביה החוטאים היום או מחר גם אנחנו נחטא כי אדם אין צדיק בארץ וגו' ותקיא גם אותנו, על זה אמר וה' אתנו בגלות כמו שנאמר (תהלים צא טו) עמו אנכי בצרה, ואגבה גם אנחנו בטוחים לשוב שמה ויעשה הקדוש ברוך הוא למען שמו יתברך אשר עמנו ויחזור ויגאלנו:

כלי יקר במדבר פרק טו

(כד) ושעיר עזים אחד לחטת. חטת כתיב חסר אל"ף, ועוד יש כאן שינוי כי בכל מקום שמקריבין חטאת ועולה החטאת קודמת לעולה וכאן העולה קודמת לחטאת הלא דבר הוא. ואומר אני לפי שחטא זה מדבר בחטא עבודה זרה שנאמר וכי תשגו ולא תעשו את כל המצוות, זו עבודה זרה שהמודה בה ככופר בכל התורה, ובכל עבירה האדם חוטא במחשבה ובמעשה כי כל מעשה קדמה לו המחשבה כי אם יעשה בלא כוונה כלל אין זה נקרא שוגג אלא אונס, ועל כן כל חוטא צריך להביא שתי כפרות העולה על הרהור הלב, וחטאת על חטא המעשה, ואף על פי שכל הרהור קודם למעשה מכל מקום המעשה קשה מן ההרהור שהרי לעולם אין הקדוש ברוך הוא מעניש על המחשבה אם לא יצאה מחשבתו לפועל כמו שנאמר (תהלים סו יח) און אם ראיתי בלבי לא ישמע ה', אף על פי שגם על המעשה אינו מעניש כשהוא נעשה בלא מחשבה וכוונה כלל, מכל מקום המעשה עיקר החטא, על כן מביא תחילה חטאת להסיר העוון הגדול תחילה ואחר כך עולה להסיר עוון ההרהור, חוץ מבעבודה זרה שנאמר בה (יחזקאל יד ה) למען תפוש את בית ישראל בלבם, לפי שהמחשבה בעבודה זרה הוא עיקר החטא כי זה דבר התלוי באמונת הלב וכל המעשים כקיטור וזיבוח וניסוך והשתחויה כולם טפלים אל המחשבה, וכן התחלת הסמ"ג שלא להעלות במחשבה שיש אלוה אחר וכו', על כן הוא מקדים עולה לחטאת כדי להסיר החטא הגדול תחילה והוא ההרהור אשר עליו באה העולה שנאמר (שם כ לב) והעולה על רוחכם ואחר כך הקטן והוא המעשה. ועל כן כתיב לחטת חסר א' כי הא' אות ראשונה ומספרה אחד מורה בכל מקום על אחדות של ראשון לכל נוצר יתברך, וזה החוטא בעבודה זרה מכחיש אחדותו יתברך ואין אלהים מזימותיו ועל כן חסר א' בחטת לומר שחסרון האל"ף היינו חטאו כי הוא מדבר בעבודה זרה ובדבר זה נבדל ה' מכל ברואיו כי כולם בשתים במחשבה ובמעשה ואצל הקדוש ברוך הוא נאמר (איוב כג יג) והוא באחד ומי ישיבנו ונפשו אותה ויעש, כי מיד כאשר יחשוב ה' על איזה דבר לעשותו מיד הוא עשוי כאשר אותה נפשו וחישב עליו לעשותו:

(לח) ועשו להם ציצית וגו'. כל תוכן הפרשה צריך ביאור כי איך יזכור את כל מצוות ה' על ידי שיסתכל בחוט של תכלת. ונראה לפרש זה הענין בשני דרכים. הדרך הראשון הוא, על דרך שאמרו בספרי ומביאו הילקוט בפרשת האזינו (רמז תתקמב) אמר לו הקדוש ברוך הוא למשה אמור להם לישראל הסתכלו בשמים שבראתי לשמשכם שמא שינו מדתם או שמא עלה גלגל חמה מן המערב, ולא עוד אלא ששמח לעשות וכו', וכן הוא אומר לענין הים (ירמיה ה כב) האותי לא תיראו וגו' אשר שמתי חול גבול לים, שמא שינה מדתו ולא עוד אלא שמצטער לעשות ואין יכול שנאמר (שם פסוק כב) ויתגעשו ולא יוכלו. מכאן ראיה שהים אינו משנה מדתו מיראה שהרי מצטער לעשות ואינו רשאי והשמים אינן משנים מדתם מאהבה כמו שאמרו ולא עוד אלא ששמח לעשות. והנה בענין התכלת אמרו חז"ל (מנחות מג ב) תכלת דומה לים וים דומה לרקיע ורקיע דומה לכסא כבוד, ובודאי פירושו שצבעים אלו בדומה לדומה כי אין תכלת דומה לרקיע אלא כל אחד נוטה בצבעו אל הדומה לו וכל אחד עמוק מחבירו. ובמאמר זה חתם כל הענין לומר מה ענין הסתכלות בחוט של תכלת לשיזכור על ידי זה כל מצוות ה' ולא יצא מן המדה אפילו כמלא נימא, אלא לפי שתכלת דומה לים ועל ידי שיסתכל בחוט זה יזכור אל הים הדומה לו בצבעו ויהיה דומה כאילו היה הים תמיד נגד עיניו, ואז יתבונן במעשה הים שאינו יוצא מן המדה אפילו כמלא נימא וממנו יראה וכן יעשה בקל וחומר שהזכיר בעל המדרש האומר הסתכלו בים כי הסתכלו היינו לשון ציצית שהוא נגזר מלשון מציץ מן החרכים (שיר השירים ב ט) דהיינו שיהיה מציץ ומסתכל בים שאינו משנה מדתו כך הוא לא ישנה בקל וחומר ואם יעבור אפילו על אחת מכל מצוות ה' הרי הוא יוצא מן המדה אשר מדד לו ה' לומר עד פה תבוא ולא תוסיף בזה מותר וזה אסור:

אך לפי שמן הים אין ללמוד כי אם לעבוד את ה' מיראה, שהרי אמר בים ולא עוד אלא שמצטער לעשות וכו' וכמו שנאמר האותי לא תיראו נאום ה' אשר שמתי חול גבול לים שמע מינה שמן הים אין ללמוד כי אם היראה מילתא זוטרתא לגבי משה ולגבי כל דכוותיה אבל אין זה סוף השלימות, כי העושה מאהבה ועובד את ה' בשמחה גדול מן הירא אלהים והוא הנהנה מיגיעת כפיו בתורה שאמרו חז"ל (ברכות ח א) כי העושה בשמחה מאהבה נהנה מעצם היגיעה, אבל הירא אינו נהנה מעצם המעשה, על כן אמר וים דומה לרקיע כי על ידי שיזכור תמיד במעשה הים יהיה דומה כאילו הים תמיד נגד עיניו ואחר כך יהיה דומה גם כן כאילו הוא מסתכל ברקיע תמיד כי ים דומה לרקיע וממנו יראה וכן יעשה, מה הרקיע אינו משנה מדתו ולא עוד אלא ששמח לעבוד כך יעבוד גם הוא את ה' בשמחה מאהבה. ואם יאמר העובד ה' מה יתרון לעושה מאהבה על העושה מיראה, על זה אמר ורקיע דומה לכסא כבוד כי על ידי זה יזכור שמתוך האהבה יבוא לדביקות השכינה מקום חוצבה של הנשמה כי כל ירא מתרחק מן זה שהוא ירא ממנו, והאוהב משתדל תמיד לדבק בנאהב לו כי על כן יבוא על שכרו נמצא שהאהבה תכלית ההצלחה כי על ידה יזכה לידבק בכסא כבוד ועל ידי שיציץ ויסתכל ברקיע יהיה נזכר לכסא כבוד על ידי דמיון הצבעים. ולפי שיש כאן רמז לשכר נגלה של העולם הזה הבא בזכות היראה ולשכר נסתר הבא בזכות האהבה, כמו שאמרו (שם) בנהנה מיגיע כפיו אשריך בעולם הזה וטוב לך לעולם הבא. על כן נאמרה פרשה זו ועשו להם ציצית בלשון נסתר, ואחר כך והיה לכם לציצית בלשון נוכח ונגלה, וזה פירוש יקר. וזהו טעם שמונה חוטין חמשה קשרים סך הכל שלוש עשרה כמספר אהבה: